એટલે ખેડૂતોના હયાત વડવા-વડીલો સૌ એવું જ વિચારતા થઈ ગયા છે કે “ અમે તો આખી જીંદગી “અન્નદાતા” નો રોલ ભજવતા ભજવતા પંડ્ય તોડી નાખે એવી મહેનત કરી અને તાણ્યખેંચમાં જ જીંદગી કાઢી નાખી. પણ હવે અમે તો આમાંથી છૂટકારો ઇચ્છીએ છીએ. અને છોકરાઓ ! તમને પણ “સન્માન” જેવી ચીજ ન હોય તેવો આ ધંધો કરવા દેવો નથી. તમે શહેર ભેળા થાવ. હીરા ઘસો, સંચા ચલાવો, કરિયાણું વેચો, માર્કેટમાં દલાલી કરો, ચાની કેબીન કરો કે અનાજ દળવાની ઘંટી ભલેને કરો, અરે ! ચોરી કરવા સિવાયનું જે કરવું હોય એ કરો પણ ખેતી હવે તમને અમારે કરવા દેવી નથી.અન્ય ધંધામાં ઓછું મળે તો ઓછું વાપરજો, એક ટંક ઉપવાસ કરજો, પણ ખેતી કરવાનું કદિ નામ સુધ્ધાં લેશો નહીં” આવું કડક વલણ ખેડૂત વડીલોનું થઈ ગયું છે.